
1. צו תעריף המכס והפטורים ומס קנייה על טובין (הוראת שעה)(מס' 3)(תיקון), התש"ע-2010 – מוצרי אלכוהול
2. צו תעריף המכס והפטורים ומס קנייה על טובין (תיקון מס' 10)(תיקון), התש"ע-2010 – מוצרי אלכוהול - רביזיה.

היו"ר משה גפני:

אני עובר לסעיף הבא בסדר היום, בקשת רביזיה של חבר הכנסת חיים אורון לצו תעריף המכס והפטורים ומס קנייה על טובין (הוראת שעה) (תיקון מס' 3) ו-(תיקון מס' 10). ביקש חבר הכנסת חיים אורון רביזיה ואני שמתי את זה על סדר היום. אני רציתי להביא את הרביזיה, להפיל אותה ולהמשיך הלאה, בגלל שהסאגה הזו של הצווים על האלכוהול כבר היו לי לזרא. בסדר, הגענו כבר לפשרה ופשרות מסוגים שונים וחשבנו שאנחנו עולים על דרך המלך, אני מכבד את בקשת הרביזיה, הייתי מביא את זה, מפיל את זה ושלום על ישראל. למה רציתי שזה יעבור? מכיוון שלא גיליתי התנגדות מרשימה, מה שאני רגיל במקרים של קטסטרופות, מצד תעשיינים שונים, לא גיליתי התנגדות. דיברתי עם כולם, שמעתי התנגדויות מכל הכיוונים, אבל לא היתה התנגדות חד משמעית. שמעתי גם את מר חזקיה ישראל, שאלתי אותו אתמול בדיון בוועדה, האם יש התנגדות לתעשיינים, הוא אמר שלא, התעשייה המקומית. לפתע הוא בא והוא אומר שהתברר להם פתאום שהולכת להיות פגיעה בתעשייה המקומית. 

לכן אני מבקש ממך, מר סופר, אם אתה יכול להגיד לוועדה, היה פה תהליך שלא הבינו? מה קרה? למה נקלענו עכשיו למן מבוכה כזאת? 

חיים אורון:

אני רוצה להציג את הרביזיה שלי. אני תמכתי אתמול בשלוש ההצבעות שהיו פה והייתי עד לדבר הזה של החלק הזה שנשאר, מה תהיה תחולתו ומתי יחול המכס הנוסף על יבוא הוודקה מארצות שלישיות. זה כרגע הנושא שעומד על הפרק. 

אלכס מילר:

אלכוהול, לא וודקה. 

חיים אורון:

על וודקה. אני הבנתי שהתהליך הזה עבר שלושה שלבים. בצו המקורי היתה הצעה להטיל את המכס מעכשיו. בעקבות משאים ומתנים עם שלטונות אחת מהארצות, ואולי במעורבות של---

בועז סופר:

זה לא נכון. בצו המקורי לא היה להטיל מכס מעכשיו. זה לא היה קיים אף פעם. לא שינינו שום דבר. 

חיים אורון:

היתה החלטה להטיל את המכס ב-2012. 

אמנון כהן:

לא מהיום. 

חיים אורון:

בכדי לאפשר משא ומתן ולהגיע להסכם. אם יהיה הסכם סחר, אז ממילא שאלת המכסים מתייתרת, משום שכל המכסים קיימים במקומות שבהם אין הסכם סחר. 

היו"ר משה גפני:

נכון. 

חיים אורון:

המניע של הוועדה לעסוק בנושא הזה ולתמוך באופן כל כך נמרץ בהעלאת מס הקנייה בעיקר, והמכס בשוליים, היה המניע העיקרי, וניתנו פה נתונים דרמטיים, לייקר את מחיר המשקאות המשכרים ובעיקר הזולים שבהם, וגם להגן על התעשייה המקומית. אני חושב שאני מציג את הדברים בסדר הזה. נגיד, לא היינו מגנים על התעשייה המקומית במחיר של הצפת השוק במוצרים זולים. בהחלטה שהתקבלה אתמול, שהמשמעות שלה בעצם שאין צו ב-2012, יש הודעה לפרוטוקול שב-2012 אתם תבואו לפה ואולי יהיה צו. אומרים לי התעשיינים, הם לא הבינו את זה, אני מניח שכולם לא הבינו, הכל שאלה של אי הבנה, גם אני לא הבנתי. אז גם יש בעיה, איך כולנו לא מבינים ומצביעים בנושא שכנראה היה בו משהו. 

היו"ר משה גפני:

לא. 

חיים אורון:

בי"ת, הנורמה שאנחנו פעלנו על פיה לאורך כל החוק הזה אמרה 'בואו נגיד בבירור, אנחנו רוצים לייקר את מחיר המשקאות המשכרים, את הוודקה', ולכן היה ויתור, ב-2012 הוא מתייקר, ואם יקרה אחת מן השתיים, או שיהיה הסכם סחר, או שהממשלה תשנה את דעתה, היא תבוא לפה ותעשה שינוי צו. מה קרה פה עכשיו? ולא באופן תמים ולא מהשמים, כרגע אין, זה פתוח. יכול להיות שיבואו בסוף 2011 ויכול להיות שלא. ואני חושב שזה לא תקין, אם אני מתבטא בעדינות, אם אני אתבטא ביתר חריפות, אני אגיד מלים יותר חריפות, משום שמה שהוביל את כל החקיקה הזאת זו מגמה מוצהרת של הכנסת ושל הממשלה לייקר את המוצרים האלה, להקשות על צריכתם. כמובן הכל עד גבול מסוים, אתה יכולת להגיד 'בוא נייקר את זה במיליארד שקל', ברור לגמרי איך עובדים, וגם להימצא בתוך המעטפת של מה שמחייב אותנו בהסכמים הבין לאומיים שלנו. קבלת הצו כפי שהיה לפני התיקון, שאומר שב-2012 עולה ב-12% מכס על יבוא הוודקה, אם אני אומר נכון, פלוס 9 שקלים לליטר כוהל, הוא יהיה הצו שתקף ב-1 לינואר 2012. כולם, שיתכוננו לזה. אגב, מי שרוצה להגיע להסכם, זה עוזר לו; יש צו, הכנסת אמרה 'חבר'ה, זה המצב החוקי, כדאי לכם להגיע איתנו להסכם'. 

אמנון כהן:

'זה מה שיהיה ב-2012, לכן תבוא אתה עכשיו'. 

חיים אורון:

אז מה עשינו עכשיו? הורדנו את זה, עכשיו זה פתוח, ואני לא רוצה להמשיך את התסריטים, עד מתי זה יישאר פתוח. לכן אני מבקש לעשות רביזיה ולהצביע על הצו כפי שהוא היה. 

אני מודה,  אני כבר הייתי פה באינסוף מלחמות, כל ההתגייסות של האופוזיציה, על מה? על הליך שהוא לא תקין, שרשות המסים יודעת שאסור להתנהל ככה. ואם כופים עליה, כופים עליה באמצעות איום שאם לא יקבלו את זה, יפילו את כל הצו. שיפילו את כל הצו על משקאות, אני מביא לך את כל האופוזיציה להצביע בעד זה. אל תיכנעו ללחצים הללו, זה בלתי תקין לחלוטין. אי אפשר בצורה כזאת לנהל את העניינים פה בבית הזה, בעיקר כשהוא מתנהל מאחורי הקלעים---

היו"ר משה גפני:

תודה רבה. 

חיים אורון:

---ואנחנו לא יודעים אפילו מה שקורה שם. 

היו"ר משה גפני:

תודה רבה, מר בועז סופר. 

אלכס מילר:

אדוני היושב ראש, כמישהו שהציע את הנושא הזה, אני יכול להתייחס לדבריו של חבר הכנסת אורון? 

היו"ר משה גפני:

אבל אני רוצה שתאפשר קודם למר בועז סופר. 

אלכס מילר:

אבל יכול להיות שהיתה פה אי הבנה. 

בועז סופר:

אני רק אתן את הנתונים. אל"ף, אני חושב שהצגת את הדברים בצורה ברורה. 

היו"ר משה גפני:

תגיד אבל את העובדות. 

שלי יחימוביץ:

בצורה ברורה או נכונה? 

בועז סופר:
נכונה. 

במקרה הזה היתה החלטת ועדה, ואני אומר שאני אציין את העובדות. בזמנו, בהסכם עם התעשיינים, כשאנחנו הסתכלנו על כל ארבע השנים שלפנינו, חשבנו שאנחנו צריכים לנסות, למרות שיש פגיעה בתעשייה המקומית, בלי שום קשר למכס, כי מה לעשות כשמטילים מס קצוב, יש פגיעה מסוימת, אבל כמו שאמרנו, יש גם מחיר והמחיר הוא ראוי ונכון לשלם אותו. מאידך גיסא ביקשו התעשיינים להטיל מכס על ארצות שלישיות. הנתונים הם כדלקמן, 75% מהיבוא לישראל מגיע בלי מכס, נקודה. זה הרוב. שלא נתבלבל. כלומר רוב היבוא לישראל של וודקה, נדבר רק על וודקה, מגיע בלי מכס, אז לא נהפוך עכשיו את היוצרות, ולכן כל הצו הזה מבקש ל---

חיים אורון:

באותה רמת מחירים? 

בועז סופר:

זה לא כל כך משנה, כי יש רמות מחירים שונות. יש בלי מכס זול ויש עם מכס יקר. אין אחידות. 

זה אומר ש-25% מהיבוא מגיע עם מכס, המכס הנוכחי שחל היום. הבקשה של התעשיינים היתה להגדיל את המכס הזה, לא צריך להטיל, כי יש מכס כבר היום. הרעיון היה שניקח ארבע שנים ונחלק, ניתן להם זמן להסתגל, ואם צריך לתת שנתיים בלי הגדלה, כי גם היבואנים באים מצד אחד ואומרים 'רגע, אתם מפלים בינינו לבין מקורות יבוא אחרים'. טענה לגיטימית, לא משנה אם מקבלים אותה, כן או לא. ולכן חשבנו שזו פשרה ראויה. בא חבר הכנסת מילר אתמול, ואני חושב שזה מה שהיה בדיון, ואמר 'תראו, בכל מקרה לא קורה כלום היום, גם לא מחר, גם לא עוד שבועיים, אלא רק בינואר 2012'. אם יהיה הסכם סחר, אז כמו שאתה אמרת, הכל מתייתר, ואם לא יהיה הסכם סחר, בואו נראה ונעשה בחינה מחודשת, מכיוון שזה לא עולה היום בבוקר. אני מצטער, אני לא מקבל את האמירה 'זה לפרוטוקול'. אני מעולם, וזה לא משנה אם זה אני או מישהו אחר, רשות המסים כשהיא מתחייבת, כולם יודעים שהיא עומדת במילתה, אז אם אנחנו נצטרך לבוא לעשות פה דיון, אנחנו נעשה פה דיון. יאמרו חכמי הכנסת, זה ראוי ונכון, ולא התקדם שום דבר עם אוקראינה---

היו"ר משה גפני:

הבנו, מר סופר. מה יקרה---

חיים אורון:

למה אתה קובע פה כללים ל-2014 בצו? 

היו"ר משה גפני:

חבר הכנסת אורון, זה לא דיון שנפתח עכשיו. אני אגיד לך למה, בגלל שאת זה ידענו כולנו, זה היה חלק מהתכנית הכוללת של הצווים שהם הביאו. 

שי חרמש:

רק לבנה אחת נשמטה. 

היו"ר משה גפני:

מה שחבר הכנסת אורון עורר, ומה שגם מר חזקיה ישראל עורר, נניח שרשות המסים לא עומדת במילתה ולא מתקיים דיון בוועדת הכספים ולא קורה שום דבר, מה קורה בראשון ב-2012? 

בועז סופר:

בהנחה שאין צו, בהנחה שרשות המסים לא עומדת במילתה---

היו"ר משה גפני:

לא, עוד הפעם, אני חושב שלא הבנת מה שאני אומר. אין רביזיה, אין כלום, כל הצווים שהבאתם אושרו אחרי הצעות הפשרה ועשיתם שיעורי בית ואני משבח אתכם על כך, בסדר, וסיכמנו שיהיה דיון בדצמבר 2011 ולא מתקיים דיון, ורשות המסים לא עומדת במילתה, וכל הצווים אושרו, מה יקרה בקטע הזה בינואר 2012? 

בועז סופר:

המכס בינואר 2012 נשאר ברמתו הנוכחית. יש מכס, אבל הוא לא עולה. 

חיים אורון:

הוא לא עולה ב-12%. 

בועז סופר:

הוא לא עולה, זה לא 12%. 

היו"ר משה גפני:

אז איזה צו אישרנו? 

שי חרמש:

שום דבר, אוויר ורוח. 

חיים אורון:

על הוודקה שום דבר לא אישרנו. 

היו"ר משה גפני:

לא אישרנו את הצו? אבל אישרנו את הצו. 

שי חרמש:

אישרת אוויר ורוח. 

היו"ר משה גפני:

והוספנו לו הצהרה. 

בועז סופר:

אבל להצהרה התווספה אמירה שיפוג התוקף יום לפני שבעצם יעלה המכס. זה היה הרעיון. במקום להסתפק---

אלכס מילר:

אדוני היושב ראש, אני חושב שיש פה איזה שהוא בלבול מבחינת המטרות שרצו להשיג פה חברי הוועדה, כאשר הצווים הראשונים באו לפני כמה חודשים, כשאנחנו דנו פה וראינו שלפי אותם הצווים תכל'ס אין איזה שהיא התייקרות. אני מציע לכל אלה שמדברים עכשיו, תיכנסו לחנויות ותסתכלו על המחירים. המחירים עלו ברמות דרמטיות. המטרה מבחינת עליית המחירים הושגה, זה דבר ראשון. 

היו"ר משה גפני:

זה טוב. 

אלכס מילר:

כמו שאמרתי בפעם שעברה, אני כן חושב---

שי חרמש:

למה הם עלו? 

אלכס מילר:

כי הצו מגיע ואנחנו מאשרים אותו אחרי 60 יום. המחירים עלו, כי הצו כבר נכנס לתוקף. עכשיו אני מדבר על משהו אחר. היה פה ניסיון, אתה קראת פה מכתב, אדוני היושב ראש---

היו"ר משה גפני:

חבר הכנסת מילר, מה שאני מבקש, רק על הנקודה הזאת, נמאס לי מהדיון על האלכוהול.

אלכס מילר:

אדוני היושב ראש, אתה קראת פה מכתב משגרירויות שונות, של התערבויות של אותם היבואנים העיקריים, של 75%, לישראל, על הצורך והרצון להעביר את הצו הזה. אחר כך, כשבדקנו את הנושא ראינו שיש פה איזה שהיא אפליה שנוצרת ב-2012, כאשר יש פה הטבה ל-75% למדינות שונות, כמו באירופה וארצות הברית, ולמדינות אחרות יש פה פגיעה, מ-2012. היינו בביקורים באותן המדינות---

היו"ר משה גפני:

אבל אם יהיה הסכם סחר, אז לא תהיה פגיעה. 

אלכס מילר:

אם יהיה הסכם סחר, אז יהיה אותו דבר, כמו עם כולם. 

חיים אורון:

ואם לא יהיה הסכם סחר? 

אלכס מילר:

אני לא אחראי על הסכם סחר. מה שאני ביקשתי אתמול לעשות זה דבר כזה; מהסיבה שיש לנו שנה וחצי לראות איך הנושא הזה בעצם אמור לעבוד, גם עם העניין של התעשייה המקומית, כי בשנה וחצי אין שום שינוי, לפי הצו שהיינו אמורים לאשר אתמול, אין שום שינוי, השינוי מתחיל---

שי חרמש:

ליצור מחויבות. 

אלכס מילר:

מה שאני ביקשתי, שיום לפני שהצו אמור להיכנס לתוקף, אנחנו נכנס ישיבה---

חיים אורון:

הוא לא אמור להיכנס לתוקף, אל תטעה את הוועדה. כרגע לא ייכנס לתוקף שום דבר, כי אין צו. 

שי חרמש:

אין פה שום התחייבות. 

אלכס מילר:

אני לא מוכן לעשות אפליה בין המדינות בנושאים האלה. חד משמעית. 

חיים אורון:

מה זה לעשות אפליה בין מדינות? 

אלכס מילר:

יש פה אפליה ב-12% משנת 2012. 

חיים אורון:

כי יש הבדל בין מדינות שיש איתן הסכם סחר ובין מדינות שהן עולם שלישי, בכל המשק. תשאל אותו מה קורה. 

אלכס מילר:

אז בסדר, אז תקשיב. אז הסכם סחר זה לא רק על נושא הזה, הסכם סחר זה דבר אחד, יגיעו להסכמה, יגיעו להסכמה---

שי חרמש:

ואם לא? 

אלכס מילר:

אבל יש פה דברים הרבה יותר גדולים מבחינת היחסים עם המדינה. 

חיים אורון:

שהצו יהיה בתוקף. 

אלכס מילר:

חבר הכנסת אורון, אתה מדבר פה על מדינות שאתה רודף אחריהן מבחינת כל הצבעה, למה לפגוע ביחסים? מה יקרה? 

חיים אורון:

אבל לכן יש הסכמי סחר. 

אלכס מילר:

בסדר, את זה לא אנחנו עושים. אנחנו נשפיע נקודתית, אני לא יכול להשפיע על כל הסכם סחר. אני לא יכול לחייב. 

חיים אורון:

לא, אתה לא יכול לעשות מהלך ש---

אלכס מילר:

אני רוצה ליצור שוויון בין המדינות, למה אני צריך לבוא ולתת---

חיים אורון:

יש הבדל בין מדינות שיש איתן הסכם סחר בכל החקיקה הישראלית, מלמעלה עד למטה. 

אלכס מילר:

בסדר גמור, כשיגיעו, יגיעו. אין פה שום קשר לייצור המקומי. יש פה אפליה בין מדינות.  

חיים אורון:

חבר הכנסת מילר, לא חשוב, בוא נצביע. מה זה חשוב? 

היו"ר משה גפני:

מר חזקיה ישראל מבקש מתחילת הישיבה. 

חזקיה ישראל:

אני רוצה להבהיר, מה שהעלו, מס הקנייה עלה פה ואנחנו כרגע לא דנים במס קנייה, אנחנו כרגע במכס. במכס, האינטרס של התעשייה היה שהמכס יעלה מיד. מיד, לא ב-2012, כדי להגן על התעשייה המקומית. 

אלכס מילר:

זה לא מופיע בצו. 

חיים אורון:

כי כבר עשו פשרה פעם אחת. 

אלכס מילר:

מי עשה פשרה? 

חיים אורון:

הם עשו פשרה. הם עשו פשרה כי יש להם פחות כח משלכם. 

אלכס מילר:

מה זה קשור לצו? 

חיים אורון:

זה קשור לאיך מתנהלים פה בבית, כשהולכים חברי כנסת עם יבואנים בתוך משרד הזה, אתה יודע, הם... הלכו חברי כנסת עם יבואנים לרשות המסים, ועכשיו הם באים להצביע פה. 

אלכס מילר:

נו אז מה? 

חיים אורון:

יש לזה שמות במחלקה של---

אלכס מילר:

סליחה, זה שבן אדם הולך חופשי ושומע, מה הבעיה בזה? אני לא מבין. 

חיים אורון:

הוא לא יכול לייצג יבואנים ברשות איתם. 

אלכס מילר:

זה אסור לפי החוק? מה זה לא יכול? 

חיים אורון:

הוא לא יכול, אלה חוקי האתיקה של הכנסת. 

אלכס מילר:

הוא לא מייצג, הוא בא לשמוע. 

היו"ר משה גפני:

רק שנייה, חברי הכנסת אורון ומילר, אני מבקש להפסיק את הדיון הזה. 

אלכס מילר:

לא, תשמע---

היו"ר משה גפני:

לא רוצה לשמוע. מר ישראל ברשות דיבור. 

חזקיה ישראל:

מדינות שיש לנו איתן הסכמי סחר, אי אפשר להעלות מכס. מדינות כמו אוקראינה, מדינות שלישיות, כן אפשר להטיל. מבחינת האינטרס של התעשייה זה היה להתחיל מיד להעלות את המכס. 

שי חרמש:

נאלצת להתפשר. 

חזקיה ישראל:

במסגרת הפשרה שהגענו סוכם איתנו, לאור כל מיני דברים אחרים, שזה יעלה ב-1 ל-12. אם הצו הוא שזה לא עולה ולא מאשרים עלייה ב-2012, כלומר המצב הוא שגם ב-2012 לא קורה שום דבר, אז נשאר המצב הקיים ואז יש המשך פגיעה בתעשייה. לכן אנחנו בעד שיהיה צו שבינואר 2012 יעלה המכס. אם יגיעו עם אוקראינה, או מדינות שלישיות אחרות, להסכמי סחר כאלה או אחרים, יבואו ויבטלו. 

שי חרמש:

אז אף אחד לא יתווכח. 

אלכס מילר:

לא יבטלו, זה כבר יהיה בפנים. לא תהיה פגיעה? 

חיים אורון:

לא נכון, יבטלו את הצו. 

אלכס מילר:

תקשיב, כולם עובדים על אפס. כולם עובדים על אפס כבר. 

היו"ר משה גפני:

חבר הכנסת מילר, עם כל הכבוד, אותי מעניינת יותר התעשייה המקומית. 

אלכס מילר:

כמו כולם. 

היו"ר משה גפני:

כמו כולם, אני לא אמרתי שלא כמו כולם. מר ישראל, אני שואל אותך שאלה, המצב כרגע, גם אתמול אמרו את זה, אבל היום זה חודד לחלוטין, התברר שבמסגרת הפשרה איתכם בראשון ל-12 לא ייכנס באופן אוטומטי הצו---

שגית אפיק:

לא בפשרה, בהחלטת הוועדה. 

היו"ר משה גפני:

אני יודע, אני רק לא מביא את זה לידי ביטוי נכון. במסגרת הפשרה עם התעשייה המקומית בראשון ל-12, בניגוד למה שאתם רציתם, שהמכס יעלה מיד, הוא יעלה רק בינואר 2012. במסגרת הסכם פשרה שנעשה עם חלק מחברי הוועדה, או עם אחד מחברי הוועדה, סוכם שבראשון ל-12 זה לא ייכנס לתוקף ובסוף 2011 יתקיים דיון על המכס הזה. והיה אם יש הסכמי סחר עם אוקראינה, או עם מדינות אחרות, זה בעצם מייתר את זה בכל מקרה, ואם לא יהיה הסכם, יהיה פה דיון ואז השאלה כוחו של מי יגבר, אבל אין צו בתוקף. 

עכשיו אני רוצה לשאול אותך בגלל שאתה הגורם המרכזי פה בעניין הזה, אם היתה באה רשות המסים, אני עוד לא חידדתי איתם את העניין הזה, והיתה אומרת ככה; התקיים דיון בסוף 2011 כדי לראות מה אנחנו עושים, בסדר, אבל אם לא יתקיים דיון ולא יגיעו להסכמה, ולא יהיה שום דבר, יאושר עכשיו צו שייכנס לתוקפו ב-2013, אתם תסכימו? 

חזקיה ישראל:

אנחנו ביקשנו, במסגרת השיחות, שהמכס יעלה מיד. בסופו של דבר הוסכם, בדרך של פשרה---

היו"ר משה גפני:
אתמול אושר שהמכס לא נכנס לתוקפו בכלל. 

חיים אורון:

הם לא הבינו את זה כך. 

חזקיה ישראל:

סוכם שהוא יעלה בראשון ל-12, כי אחרת המצב החוקי בשנת 2012 לא---

היו"ר משה גפני:

מר ישראל, תהיה איתי, אל תדבר ציונות עכשיו. נכון לרגע זה, והקואליציה עומדת להפיל את הרביזיה של חבר הכנסת אורון, זאת החלטת הקואליציה, ואני חבר בקואליציה, מה שהולך לקרות שההחלטה של אתמול היא בתוקף, והמשמעות של העניין שאין צו על מכס, בכלל. יש דיון שאו שהוא יתקיים, או שהוא לא יתקיים, הוא כנראה יתקיים, בסדר, אבל מבחינת התעשייה המקומית יש מצב רע. המצב הרע הוא שאין בכלל צו על המכס.  

אמנון כהן:

ולא יודעים מתי יהיה. 

היו"ר משה גפני:

בדיוק. אני רוצה להציע דבר שבעצם יאפשר גם להתקדם עם הסכמי הסחר שעליהם מדובר, לסגור את זה, ואז גם הדיון בסוף 2011 יהיה דיון אמיתי, שיידעו גם המדינות וגם חברי הכנסת, שאם אין דיון, יש צו. מאשר המצב הנוכחי, שאין כלום, אתה מקבל את זה? 

חזקיה ישראל:

אנחנו מעדיפים, כפי שאתה אומר, שיהיה צו. כמו שאתה אומר, אנחנו מעדיפים שיהיה צו. 

בועז סופר:

שואלים אותך כן או לא? 

היו"ר משה גפני:

הוא הבין. 

חיים אורון:

חבר הכנסת גפני, גם אני הבנתי, אני מושך את הרביזיה. 

היו"ר משה גפני:

לא. 

חיים אורון:

כן, אני מושך את הרביזיה. 

שי חרמש:

תשאיר את זה פתוח, בוא נתמודד בעוד שנה. 

חיים אורון:

אני מושך את הרביזיה, אני לא משתתף במשתה שיכורים כזה. אתם מטורפים. 

היו"ר משה גפני:

בסדר, בסדר. 

חיים אורון:

אתה מושך צו לשלוש שנים, על מה? כשהם רצו את זה היום להגנת התעשייה המקומית? אני מושך את הרביזיה. 

שי חרמש:

חבר הכנסת גפני, אני יכול לדבר? 

היו"ר משה גפני:

יש רביזיה שלי, אני מגיש גם כן, לא חתמתי על צו. 

חיים אורון:

אתה לא יכול להגיש רביזיה אחרי שהתחיל דיון ברביזיה שלי. 

שלי יחימוביץ:

חבר הכנסת גפני, אפשר להגיד מלה? 

היו"ר משה גפני:

כן, אבל אני במתח עצום, את רואה, אני עוד מעט אהיה שיכור. 

חיים אורון:

אורי, אל תלך. 

היו"ר משה גפני:

אל תלך, תישאר, הוא עוד מעט מתחרט עם הרביזיה. 

שי חרמש:

חבר הכנסת גפני, למדנו פה כמה דברים מעניינים, שמאלכוהול בונים מגדלי פיקוח. זה למדנו אתמול. היום למדנו שמאלכוהול בונים יחסי חוץ. אני רוצה להסביר דבר אחד, כל התקנות האלה באו לדבר אחד בלבד, לייקר את האלכוהול הזול כדי להקטין את צריכת האלכוהול מסיבות חינוכיות. מה שנעשה פה זה הזנייה של כל---

אלכס מילר:

על מה אתה מדבר? 

שי חרמש:

חבר הכנסת אלכס מילר, תן לי לגמור. הזנייה, הזנייה. תן לגמור. תן לי לדבר. 

אלכס מילר:

למה אתה מטעה את הציבור? תיכנס לחנות. 

שי חרמש:

תן לי לדבר. 

אלכס מילר:

תדבר מה שאתה רוצה. 

שי חרמש:

כל מטרת הדיון פה היתה לגרום להורדת צריכת הוודקה הזולה. כל דבר אחר, לא מגדלי פיקוח ולא אוקראינה ולא בילרוס, אינם רלוונטיים לנושא. הניסיון היום לגרור את זה ל-2013 אומר שבשנתיים הקרובות ימשיכו למכור וודקות באמצע אלנבי עם סכינאות, ביום שישי בערב, לא אגיד לך גם חילול שבת, עם כל מה שכרוך בנושא הזה, והוועדה הזאת ויתרה על היעד שלמענו בא הצו הזה, למען פשרות תמוהות ומוזרות, למגדלי פיקוח ולאוקראינה. אני מציע לחזור למטרה המקורית, לייקר את זה. 

אני על כל פנים אצביע נגד כל דחייה. מצדי שתשאיר את זה פתוח, וקחו עליכם, הרב גפני, את כל התוצאות המוסריות של הדחייה הזאת. כי החוק הזה הוא קודם כל חוק מוסרי לפני מגדלי פיקוח ואוקראינה. תודה. 

שלי יחימוביץ:

קודם כל, אני מסכימה עם כל מה שאמרו חברי הכנסת אורון וחרמש, ואני מודה לך, חבר הכנסת אורון, שהסבת את תשומת לבנו להצבעה השגויה שלנו אתמול, שנעשתה בתמימות, כי לא ידענו על מה שרקחו לנו מאחורי הגב. לא היה לנו שמץ של מושג. 

אני רוצה רק להגיד משפט אחד, וזה בנוסף לדברים של חבר הכנסת חרמש, על מלחמה במכירת אלכוהול זול לבני נוער וכן הלאה. בהחלטה הזאת, חבר הכנסת גפני, ועדת הכספים מעדיפה יצרני אלכוהול באוקראינה על פני תעשיינים ישראלים, ועל הדבר הזה לא ייסלח לנו. 

היו"ר משה גפני:

אני הצעתי, במסגרת המצב הקיים, היות ואני אמרתי כבר מאה פעמים, ואני חוטף על זה, שאני מפא"יניק, אני יכול להיות נחמד, אני יכול לעמוד מול התקשורת ולהגיד 'אני נגד...', מה שאתם אומרים, אני יכול להגיד את זה, תאמיני לי, אני יודע לעשות את זה---

שלי יחימוביץ:

זה לא קשור לתקשורת. צריכה להיות לנו עמדה---

היו"ר משה גפני:

לא, חברת הכנסת יחימוביץ, אני רוצה שתביני מה הולך לקרות. אנחנו נמצאים פה במסגרת פשרה על פשרה על פשרה, כשהתוצאה שלה תהיה נוראה עד כדי כך שחבר הכנסת אורון גם מושך את הרביזיה והתוצאה תהיה רעה מאוד מבחינת התעשייה הישראלית. אומרת היועצת המשפטית שאני יכול להגיש רביזיה, אני מגיש רביזיה. אני לא רוצה שהמצב הזה יישאר, כתוצאה מזה, ואני מודה לחבר הכנסת אורון, שהוא עורר את תשומת לבנו לעניין, וגם את מר חזקיה ישראל, שהתעורר לנושא הזה, ואני רוצה לכבד את הסיכום עם חבר הכנסת אלכס מילר. בכל אני נשמע רע---

שלי יחימוביץ:

חבל שלא כיבדו אותנו וסיפרו לנו מה עומד מאחורי הדברים. 

היו"ר משה גפני:

אמרו, אמרו. 

שלי יחימוביץ:

כי לנו נתנו מוצר מוגמר, בלי להסביר לנו מה קרה. 

היו"ר משה גפני:

אמרו, אמרו. 

חיים אורון:

לא אמרו. 

היו"ר משה גפני:

אמרו, נוציא את הפרוטוקול ונראה. מר סופר דיבר, בקול שקט, אבל הוא אמר את זה. דיבר בקול שקט, מותר לו, הוא לא חייב להגביר את הקול כל הזמן, אבל הוא אמר. 

חיים אורון:

בסדר, האחרון שיש לי טענות אליו זה אל מר בועז סופר. 

היו"ר משה גפני:

נכון מאוד, הוא באמת עשה פה עבודה יסודית. 

חיים אורון:

אנחנו גם יודעים עליו ... אומרים לו שבלי הוודקה לא יצא לנו בכלל לעשות... חוקי היום. את מבינה מה אתם אומרים? שאתם מוכנים ש---

היו"ר משה גפני:

אתה רוצה לאפשר לי לדבר? אל תצעק פה. מה שאני מנסה לעשות, אני מחפש מתחת לאדמה הצעה כזאת שהיא תהיה הצעת פשרה, שהצעת פשרה מטבעה היא רעה, אבל אני יודע לפני מה אנחנו עומדים. יש הצעת פשרה, ועכשיו לוחשים לי באוזן עוד הצעת פשרה, שהצעת הפשרה הנוספת אומרת שחצי מההעלאה ייכנס לתוקף ב-2012, וחצי מההעלאה ב-2013. אני מנסה למצוא פשרה מתחת לאדמה. 

חיים אורון:

אבל יש לך פשרה נורא פשוטה. הצו בתוקף, יש להם סמכות לבוא לפה בכל שעה שהם רוצים, לנו אין סמכות, חבר הכנסת כהן אמר לנו---

אמנון כהן:

הם צריכים להביא את הצו---

היו"ר משה גפני:

רבותיי, אני מבקש רביזיה. אני מצטרף לרביזיה של חבר הכנסת אורון. גם אם הוא מושך את הרביזיה, יש רביזיה שלי. אני אמשיך את הדיון בעניין הזה במשך היום. אני רוצה לבקש אישור מיושב ראש הכנסת לקיים את ההצבעה על הרביזיה במשך היום. נודיע לחברים מתי ואני מבקש מכל הגורמים הנוגעים בדבר, בעיקר מר חזקיה ישראל, תהיו מעורבים בדיונים כדי להגיע לפשרה שתהיה מושכלת. 

תודה רבה, הישיבה נעולה. 

הישיבה ננעלה בשעה 11:00 
